text: ২ মিনিট আগের আপডেট ; বিকাল ০৫:৩৭ ; বৃহস্পতিবার ; অক্টোবর ০১, ২০২০
  প্রকাশিত : ২১:৫০, আগস্ট ১৩, ২০২০ | সর্বশেষ আপডেট : ২১:৫৩, আগস্ট ১৩, ২০২০
  অবশেষে হাইপারফরম্যান্স ইউনিটের (এইচপি) কোচ নিয়োগ দিয়েছে বাংলাদেশ ক্রিকেট বোর্ড (বিসিবি)। জাতীয় দলের খেলোয়াড় তৈরির বড় এই প্ল্যাটফর্মে কোচ করে আনা হচ্ছে টবি র‌্যাফোর্ডকে।
  অথচ গুরুত্বপূর্ণ এই ইউনিটের প্রধান কোচের পদটি প্রায় ৯ মাস ধরেই শূন্য পড়ে ছিল। গত বছর ডিসেম্বরে এইচপির প্রধান কোচ সাইমন হেলমট পারিবারিক কারণ দেখিয়ে বিসিবির সঙ্গে সাড়ে তিন বছরের সম্পর্ক ছিন্ন করেন।
  নতুন কোচ নিয়োগের বিষয়টি নিশ্চিত করেছেন এইচপির চেয়ারম্যান নাঈমুর রহমান দুর্জয়, 'হ্যাঁ, আমরা টবি র‌্যাডফোর্ডকে আমাদের এইচপির কোচ হিসেবে নিয়োগ দিয়েছি। র‌্যাডফোর্ড বছরে ১০০ দিনের জন্য কাজ করবেন। প্রাথমিকভাবে চুক্তিটি এক বছরেরই। সেটি যাচাই করে পরে চুক্তি বাড়ানো হবে।'
  সমৃদ্ধ কোচিং ক্যারিয়ার নিয়েই বাংলাদেশে আসছেন ইংলিশ এই কোচ। বিশ্বের বিভিন্ন একাডেমিতে কাজ করার অভিজ্ঞতা রয়েছে তার। নতুন যোগ দিয়ে তার প্রথম অ্যাসাইনমেন্ট শ্রীলঙ্কা সফরেই। সেখানে জাতীয় দলের সঙ্গে যাওয়া এইচপি দলের হয়েই কাজ করবেন তিনি।